AIŠKINAMASIS RAŠTAS

Dėl Molėtų rajono savivaldybės būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašo patvirtinimo

1. Parengto tarybos sprendimo projekto tikslai ir uždaviniai:

Sprendimo tikslas – patvirtinti Molėtų rajono savivaldybės būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašą.

1. Siūlomos teisinio reguliavimo nuostatos:

Šis aprašas nustato Molėtų rajono savivaldybės būsto nuomos ar išperkamosios būsto nuomos mokesčių dalies kompensacijų mokėjimo, sustabdymo, nutraukimo ir permokėtų kompensacijų grąžinimo tvarką.

1. Laukiami rezultatai:

Bus patvirtinta pasikeitusias teisės akto nuostatas atitinkanti tvarka, pagal kurią būsto nuomos ar išperkamosios būsto nuomos mokesčių dalies kompensacijų skyrimui pateikiami dokumentai, mokamos, sustabdomos būsto nuomos ar išperkamosios būsto nuomos mokesčių dalies kompensacijos bei nustatyta permokėtų kompensacijų grąžinimo tvarka.

1. Lėšų poreikis ir jų šaltiniai

Lėšų poreikio nėra.

1. Kiti sprendimui priimti reikalingi pagrindimai, skaičiavimai ar paaiškinimai:

2024 m. sausio 2 d. įsigaliojo Lietuvos Respublikos paramos būstui įsigyti ar išsinuomoti įstatymo (toliau – Įstatymas) Nr. XII-1215 10, 17, 18 ir 19 straipsnių pakeitimo įstatymas Nr. XIV-2454 (toliau – Pakeitimo įstatymas), kuriuo pakeistos Įstatymo nuostatos, reglamentuojančios būsto nuomos ar išperkamosios būsto nuomos mokesčio dalies kompensacijos dydžio nustatymą ir apskaičiavimą, sąlygas, kada būsto nuomos ar išperkamosios būsto nuomos mokesčio dalies kompensacijos mokėjimas nutraukiamas.

Pagal naująją Įstatymo 10 str. 1 d. 3 p. redakciją būsto nuomos mokesčio dalies kompensacijos nebebus mokamos asmenims ar šeimoms, kurie:

* išsinuomojo būstą, priklausantį jų ar jų šeimos narių artimiesiems giminaičiams (tėvams, vaikams, seneliams, vaikaičiams, broliams, seserims);
* išsinuomojo švietimo įstaigų, mokslo ir studijų institucijų nuomojamus nuosavybės, patikėjimo, panaudos ar kita teise valdomus bendrabučius;
* išsinuomojo būstą, kurio metinė nuomos kaina viršija 60 proc. asmens ar šeimos metinių pajamų;
* kurių 40 proc. pajamų dalis per mėnesį lygi arba didesnė už nuomos kainą (pagal naująją Įstatymo 18 str. 2 d. redakciją).

Tvarkos aprašas rengiamas siekiant jį suderinti su pasikeitusiomis Įstatymo nuostatomis.